**\*תערוכה בגלריה חדשה בתל אביב\***

**גלריה צימבליסטה  
 (ע"ש עפרה צימבליסטה(**

**תערוכת פתיחה: סטודיו עפרה  
ליווי אמנותי: הדס מאור**

**אירועי הפתיחה:   
יום חמישי, 28/11/24**   
**יום שישי, 29/11/24   
מועד נעילה: 15/2/25**

**שיבת ציון 36, תל אביב**

**גלריה צימבליסטה**  היא מרכז חדש לאמנות עכשווית, בית לאמנות פלסטית ומוזיקה, ע"ש האמנית עפרה צימבליסטה, אשר ממוקם בחלקה הדרום-מזרחי של העיר תל אביב - מוקד מתפתח לאמנים ויוצרים בעיר אשר יארח תערוכות, הופעות ואירועים שונים.

**גלריה צימבליסטה** מהווה מסגרת למפגש אינטימי, לשיח אמנים ועמיתים בדגש על מערכות יחסים ברות קיימא בין אמנים, מוזיקאים, כותבים ואוהבי אמנות, ובין אמנות לחברה שבה היא פועלת.

מלבד התערוכות המתחלפות יערכו בחלל מופעי מוזיקה בדגש על רב תרבותיות וחיבורים בין יוצרים מדיסציפלינות שונות. הגלריה ממוקמת בצמוד לשכונת שפירא ונווה שאנן, ובהתאם לכך תארח גם מוזיקה אריתראית, סודנית ועוד. בגלריה חללים שונים: גן פסלים פתוח, חללי תצוגה וחדר וידאו.

הגלריה נוסדה ביוזמתו של המוזיקאי חן צימבליסטה, מייסד עמותת מפעל המוזיקה ופרויקט קול השלום.

**גלריה צימבליסטה: עונת תערוכות חדשה**

במהלך השנה הראשונה לפעילותה, תציג גלריה צימבליסטה שלוש תערוכות ייחודיות מתוך אוסף האמנית **עפרה צימבליסטה**, בליווי אוצרותי של הדס מאור.כל תערוכה תחשוף חתך אחר מתוך גוף העבודות הרחב של עפרה, ותציג פן שונה של אופן פועלה הייחודי בשדה האמנות המקומי.

**התערוכה הראשונה, ׳סטודיו עפרה׳, תיפתח ב-28 בנובמבר. ׳**סטודיו עפרה׳ תציג מגוון רחב של עבודות, הקשורות בעולמות המוזיקה, התיאטרון, הקרקס והמשחק, ותדגיש את הדינמיות של יצירתה של עפרה, ואת הטכניקות השונות באמצעותן עבדה.

התערוכה השנייה תציע מבט אחר ועכשווי על עבודותיה של עפרה, ותתמקד בעבודות הנוגעות בשאלות קיומיות, בהיבטים של סבל אנושי ובסיטואציות של מתח בלתי פתור.

התערוכה השלישית תציג לראשונה, זה לצד זה, את שיתופי הפעולה הייחודיים של עפרה צימבליסטה עם שתי דמויות מרכזיות בשדה האמנות הישראלי: המשוררת **יונה וולך** והמשוררת **אגי משעול.** התערוכה תספק הצצה אל הדיאלוג האמנותי שהתרחש בין האמניות, ותדגיש את השפעתם של הקשרים האישיים והיצירתיים על עבודותיהן. המפגש בין השירה לאמנות הפלסטית והיצירה הרב-תחומית שאפיינה את עפרה מהווה בסיס והשראה בפתיחת גלריה צימבליסטה על שמה.

בשנת הפעילות השנייה, תיפתח גלריה צימבליסטה לתצוגה ואירוח של תערוכות של אמנים ויוצרים שונים ומגוונים ותציג שילוב של אמנים מקומיים בולטים, כישרונות מתפתחים ואמנים בינלאומיים. היא תהווה פלטפורמה לתצוגת פרויקטים מיוחדים, שיתופי פעולה בין אמנים פלסטיים, אמני סאונד, אמני וידאו ומוזיקאים.

**עפרה צימבליסטה** (1939 – 2014) אמנית ישראלית אשר הצלחתה נמדדה לא רק בתערוכות מוזיאליות, אלא דווקא בהצבת פסליה במרחבים ציבוריים. פסליה מדברים לקהל הרחב, לאו דווקא לחובבי ומביני אמנות, והקהל מקשיב ואוהב. היו גם תערוכות מוזיאליות כמובן, אבל בזיכרון הקולקטיבי ייחרטו הפסלים שהציבה במרחב הציבורי במקומות שונים בארץ ובעולם.  ב"להקות" השונות של עפרה צימבליסטה משתתפים נשים, גברים וילדים בני גילים שונים. יש הלוקחים חלק במופעים רבי משתתפים של האמנית, ויש המשתתפים במופעים בודדים בלבד. הבימות משתנות, וכוללות חללים סגורים, טירות ישנות, מרכזי קניות, תחנות דלק או גינות משחק. גדולתה של צימבליסטה, מלבד ביצירת הפסלים עצמם, היתה בהעמדה ובהצבה שלהם על הבימות המשתנות. באמצעות הצבת הפסלים במרחב, יצרה עפרה כוריאוגרפיות משתנות, כשהמחשבה המרחבית, התכנון המדויק של העמדת כל דמות ודמות, הם עקביים וייחודיים ליצירתה.  
\*מבוסס על מילותיה של רותי אופק, מן ההקדמה לקטלוג התערוכה ה"מופע הגדול", המוזיאון הפתוח, גן התעשייה תפן (2016)

**סטודיו עפרה""**  
**אירועי פתיחה: יום חמישי, 28 בנובמבר, 19:00**  
**יום שישי, 29/11/24 , 10:30**

**מועד נעילה: 15/2/25  
שעות פתיחה:**

ימים ב’- ה’- 11:00 – 17:00  
ימים ו’ - ש - 10:00 - 13:00  
**הכניסה חופשית**

גלריה צימבליסטה , שיבת ציון 36, תל אביב  
  
אינסטגרם

https://www.instagram.com/zimbalista.gallery/

פייסבוק

https://www.facebook.com/profile.php?id=61568513075822

איוונט לפייסבוק

https://www.facebook.com/share/1DgP754dSi/  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
לפרטים נוספים: קרנית בסון יחסי ציבור, 0524299441